
מישיבת ועדת העבודה והרווחה
יום שני, ח' בחשון התש"ס (18 באוקטובר 1999), שעה 9:30




נכחו:


חברי הוועדה:	דוד טל 	- היו"ר
	 איוב קרא


מוזמנים:	אורנה וירקוביצקי - מנהלת תחום הבטחת הכנסה, המוסד לביטוח לאומי
	עו"ד ג'ודי וסרמן   - לשכה משפטית, המוסד לביטוח לאומי
	דבי בר-שלום         - עוזרת שר החקלאות
	עו"ד איילת זלדין  - לשכה משפטית, משרד העבודה והרווחה
	דלית רנרט             - לשכה משפטית, משרד העבודה והרווחה


יועץ משפטי:       משה בוטון


מנהלת הוועדה:   שירלי אברמי


קצרנית:               תמר מרימוביץ


סדר היום: תקנות הבטחת הכנסה (תיקון), התשנ"א-1991 (תיקון).

תקנות הבטחת הכנסה (תיקון), התשנ"א-1991 (תיקון)


היו"ר דוד טל:

	אני מתכבד לפתוח את ישיבת הוועדה. הנושא הוא תקנות הבטחת הכנסה (תיקון), התשנ"א-1991 (תיקון) התשנ"ט-1999. מי מציג את הנושא? נציגי המוסד לביטוח לאומי?

ג'ודי וסרמן:

	כן, אדוני. מה שמונח בפני הוועדה זה תיקון לתקנות הבטחת הכנסה, ובעצם הארכת תוקף של תקנה שקיימת משנת 1991, אם אינני טועה. 

	מדובר באוכלוסייה של חקלאים בדרך כלל, שיש להם טרקטור; כאשר הטרקטור לא בשימוש, המשק החקלאי לא פעיל ורשיון הטרקטור מופקד.

	אנחנו מבקשים להאריך את תוקף התקנה ולקבוע שבנסיבות האלה הטרקטור לא יהווה גורם, אשר יגרום לכך שהאדם לא יקבל הבטחת הכנסה. אנחנו חושבים שיש הצדקה להשאיר את התקנה בתוקף.  

היו"ר דוד טל:

	היום אדם שיש לו טרקטור לא זכאי לקבל הבטחת הכנסה?

ג'ודי וסרמן:

	כן, זה רכב מנועי שיש בו כדי לשלול הבטחת הכנסה. 

היו"ר דוד טל:

	זה אותו דבר כמו לגבי העולים החדשים בערך? היתה כאן הצעת חוק של יולי אדלשטיין, כמדומני, בנושא הזה.

משה בוטון:

	 שכללה גם את מי שיש לו רכב. 

שירלי אברמי:

	זה לגבי דין רציפות.

משה בוטון:

	 אדוני היושב ראש, ברשותך, יש לי הערה לזה. הרי יש זכות קיום לתקנה הזאת מכל סיבה צודקת, מפני שאם לאדם יש טרקטור שהוא לא פעיל והוא לא משתמש בו והרשיון מופקד, אין הצדקה לשלול לו הבטחת הכנסה. 

אני מבקש מהוועדה שתחליט להסיר את המגבלה שכל פעם מאריכים את זה. מכיוון שזה עניין צודק, יש לעשות תקנת קבע. אם ירצו אי פעם לשנות – יביאו לנו תיקון לתקנה. 

היו"ר דוד טל:

	מה גברתי אומרת?

ג'ודי וסרמן:

	 כעקרון, אין לנו התנגדות לעניין הזה. באמת זה מוארך משנת 1991 מדי שנתיים-שלוש. 

היו"ר דוד טל:

	 אז למה לגזול את זמנה של הוועדה הזאת, למרות שנעים לי מאד לראות את אנשי ביטוח לאומי כאן, שמציגים את העניין בצורה יפה וטובה?

ג'ודי וסרמן:

	 אולי אני אומר לאדוני שבוועדה הציבורית שלנו שדנה בנושא חקיקה, ביקשנו להאריך את זה ללא הגבלת זמן. היתה התנגדות של נציגי משרד האוצר לעניין הזה, ולכן זה שוב הובא לוועדה כהוראה. אבל אין לנו התנגדות עקרונית. 

היו"ר דוד טל:

	אין שום בעיה, אני מבין את דעתם של נציגי משרד האוצר, אבל אני לא חייב להיגרר תמיד אחרי הרצון והגחמות של משרד האוצר. 

	אשר על כן, אנחנו נאריך את זה ללא הגבלת זמן. 

ג'ודי וסרמן:

	הוראה קבועה. 

היו"ר דוד טל:

	כן. 

	האם יש לנציגי משרד החקלאות איזה שהן השגות?

דבי בר-שלום:

	לא, השר תומך. 

היו"ר דוד טל:

	אני מברך על תמיכתו של השר. 

	אשר על כן אנחנו מאשרים את תקנות הבטחת הכנסה ללא הגבלה. 

	תודה רבה, אני נועל את הישיבה. 

	הישיבה ננעלה בשעה 9:50




